b'\n_START_ARTICLE_\nInstitutul de Pneumoftiziologie \xe2\x80\x9eMarius Nasta\xe2\x80\x9d\n_START_PARAGRAPH_\nInstitutul Na\xc8\x9bional de Pneumoftiziologie \xe2\x80\x9cMarius Nasta\xe2\x80\x9c este un spital din Bucure\xc8\x99ti situat \xc3\xaen sectorul 5 al municipiului. Unitate medical\xc4\x83 cu tradi\xc8\x9bie, spitalul a fost locul \xc3\xaen care au profesat mari nume rom\xc3\xa2ne\xc8\x99ti \xc3\xaen domeniul medical precum \xc8\x98tefan Irimescu, cel care a pus aici bazele \xc8\x99colii de pneumoftiziologie. Spitalul Filaret a fost \xc8\x99i una din primele baze de \xc3\xaenv\xc4\x83\xc8\x9b\xc4\x83m\xc3\xa2nt medical din Rom\xc3\xa2nia.\n_START_SECTION_\nIstoric\n_START_PARAGRAPH_\nInstitutul Na\xc8\x9bional de Pneumoftiziologie \xe2\x80\x9cMarius Nasta\xe2\x80\x9c se \xc3\xaenscrie \xc3\xaen r\xc3\xa2ndul spitalelor cu tradi\xc8\x9bie din Rom\xc3\xa2nia, activitatea sa \xc3\xaencep\xc3\xa2nd \xc3\xaen anul 1906 c\xc3\xa2nd, sub denumirea de \xe2\x80\x9cSpitalul Filaret\xe2\x80\x9c, se ridica primul spital pentru tuberculoz\xc4\x83 din Bucure\xc8\x99ti. Promotorii ideii de a construi acest spital au fost Prof. dr. I. Cantacuzino \xc8\x99i Dr. G. Procare._NEWLINE_La conducerea Spitalului Filaret au fost numi\xc8\x9bi, \xc3\xaen 1906, dr. \xc8\x98tefan Irimescu \xc8\x99i dr. Alexandru Sl\xc4\x83tineanu. Dup\xc4\x83 plecarea lui Al. Sl\xc4\x83tineanu la Universitatea din Ia\xc8\x99i, \xc3\xaen 1908, dr. \xc8\x98tefan Irimescu r\xc4\x83m\xc3\xa2ne singur la conducerea spitalului p\xc3\xa2n\xc4\x83 la 1 aprilie 1943._NEWLINE_Cu doar 80 de paturi disponibile la \xc3\xaenceput, spitalul \xc3\xae\xc8\x99i \xc3\xaencepea misiunea ambi\xc8\x9bioas\xc4\x83 de a veni \xc3\xaen ajutorul unui segment de pacien\xc8\x9bi p\xc3\xa2n\xc4\x83 atunci neglijat. Dup\xc4\x83 1920 \xc8\x99i p\xc3\xa2n\xc4\x83 la al doilea r\xc4\x83zboi mondial, Spitalul Filaret a continuat s\xc4\x83 promoveze ideile cu privire la combaterea tuberculozei din Rom\xc3\xa2nia \xc8\x99i formarea cadrelor de specialitate._NEWLINE_\xc3\x8en 1947 a luat fiin\xc8\x9b\xc4\x83 prima Clinic\xc4\x83 de Ftiziologie a Facult\xc4\x83\xc8\x9bii de Medicin\xc4\x83 din Bucure\xc8\x99ti, condus\xc4\x83 de Prof. Dr. Marius Nasta, urm\xc3\xa2nd o perioad\xc4\x83 \xc3\xaen care s-a ajuns la complexul actual de cl\xc4\x83diri \xc8\x99i s-a \xc3\xaenfiin\xc8\x9bat Institutul de Ftiziologie (1949). De la \xc3\xaenceput, sub conducerea lui Marius Nasta, Institutul \xc3\xae\xc8\x99i organizeaz\xc4\x83 activitatea \xc3\xaen mod complex, ax\xc3\xa2ndu-se pe munca de cercetare \xc8\x99tiin\xc8\x9bific\xc4\x83, activitatea didactic\xc4\x83, \xc3\xaendrumarea tehnic\xc4\x83 a unit\xc4\x83\xc8\x9bilor de specialitate din teritoriu \xc8\x99i asisten\xc8\x9ba medical\xc4\x83 de \xc3\xaenalt\xc4\x83 calificare. Trecerea timpului a adus cu sine progresul binemeritat. \xc3\x8en prezent, manifest\xc3\xa2nd acela\xc8\x99i interes fa\xc8\x9b\xc4\x83 de domeniul pe care \xc3\xael deservea \xc8\x99i odinioar\xc4\x83, Institutul de Pneumoftiziologie \xe2\x80\x9cMarius Nasta\xe2\x80\x9c din Bucure\xc8\x99ti este o institu\xc8\x9bie de referin\xc8\x9b\xc4\x83 \xc3\xaen diagnosticarea \xc8\x99i tratamentul pacien\xc8\x9bilor cu boli bronho-pulmonare. Institutul de Pneumoftiziologie "Marius Nasta" reprezint\xc4\x83, totodat\xc4\x83, una dintre institu\xc8\x9biile care realizeaz\xc4\x83 programe de prevenire \xc8\x99i control al Tuberculozei.'